Сабий губзыгъэхэр республикэм щыкуэдщ
Республикэм и курыт еджапIэхэр къэзыуххэм зи чэзу Зыуэ щыт къэрал экзаменхэр ятащ. ЩIалэгъуалэм я щIэныгъэр къапщытащ тхыдэмкIэ, апхуэдэу информатикэмрэ информацэ-коммуникацэ технологиехэмкIэ.
А махуэм Налшык къалэм и школхэр къэзыуххэм экзаменхэр къыщыIахыну пунктхэм ящыщ зым щыIащ КъБР-м и Правительствэм и УнафэщIым и къуэдзэ — егъэджэныгъэмкIэ, щIэныгъэмрэ щIалэгъуалэм я IуэхухэмкIэ министр Емуз Нинэ. Абы псалъэ гуапэхэмкIэ захуигъэзащ экзаменхэр зытынухэм, абыхэм я адэ-анэхэм, егъэджакIуэхэм.
«Экзаменхэр ныдогъэблагъэ. Мы гъэунэхуныгъэ-хэр егъэкIуэкIыным хэт псоми сэри, си унафэм щIэт адрей лэжьакIуэхэми къабгъэдэкIыу фIыщIэ фхузощI. Ди Iуэхур зэпымыууэ езыгъэфIакIуэр фэ фи лэжьэкIэрщ. Иджыпсту сэ шэч къытезмыхьэжу жысIэфынущ ди республикэр зэрыгушхуэн, зэфIэкI зыбгъэдэлъ сабий губзыгъэхэр зэрыдиIэр. Абы и щыхьэтщ урысыбзэмкIэ экзаменхэр зытахэм ящыщу 9-м дагъуэ лъэпкъ зэрыхуамыщIар, дэтхэнэми балли 100 зэры-хуагъэувар. Ди республикэ мыиным и дежкIэ ар бжыгъэшхуэщ. Ауэ дэ абдежи дыкъыщыувыIэну ди мурадкъым, дызыхуэкIуэ илъэсым ди зэфIэкIыр хуэ-дэ зыбжанэкIэ къызэрытIэтыным дыхущIэкъунущ. Абы папщIэ зыхуэфащэ лэжьыгъэ псори ядедгъэкIуэкIынущ Зыуэ щыт къэрал экзаменыр ятыну къызыпэщытхэм. Экзаменхэм къыщагъэлъагъуэ зэфIэкIышхуэхэр зы махуэ лэжьыгъэм къыдэкIуэркъым», — жиIащ Емуз Нинэ.
ТхыдэмкIэ экзаменхэр къызыIахар ар зытыну хуейхэрщ. Апхуэдэ лъэIухэр ягъэува зэманым къриубыдэу къатащ школхэр къэзыуххэм ящыщу цIыху 1736-м. ТхыдэмкIэ экзаменхэр къыщыIахыну щIыпIэу 11 яубзыхуащ.
Апхуэдэ дыдэу щытащ информатикэмкIэ, информацэ-коммуникацэ технологиехэмкIэ экзаменхэри. Ар ятыну зезыгъэтхар зэрыхъур цIыхуи 100-ти, экзаменхэр къыIахын папщIэ 1 пункт ягъэхьэзырауэ аращ.
Дауэ хъуми, мы экзаменхэри ныкъусаныгъэншэу щытакъым: нэхъ япэкIэ зекIуэ хабзэхэр школакIуэхэми адэ-анэхэми гурагъэIуа пэтми, телефонхэр къагъэсэбэпыну, нэгъуэщI къемызэгъ хэкIыпIэхэр щIэгъэкъуэн къащIыну зэрыхэтам папщIэ цIыхуи 4 экзаменхэр ирамыгъэту къыщIагъэкIыжащ.
Мы экзаменхэм къарикIуахэр мэкъуауэгъуэм и 29-м фIэмыкIыу хэIущIыIу ящIын хуейщ. Нэхъыбэ дыдэу тхыдэмкIэ экзаменхэр зытхэм балл 32-рэ, информатикэмкIэ, информацэ-коммуникацэ технологиехэмкIэ балл 40 ягъэувыну аращ.
Мыз Залинэ.
